Slavonski Brod, 03. travnja 2013.

Državno odvjetništvo Republike Hrvatske

Glavni državni odvjetnik

Gospodin **Mladen Bajić**Gajeva 30a

ZAGREB

tajnistvo.dorh@dorh.hr

**Predmet:** Odbačena kaznena prijava protiv novogradiškog gradonačelnika

 Josipa Vukovića i dr.

Poštovani gospodine Bajić

Zajednički odvjetnički ured **Nenad Matijašević i dr**., u ime gradonačelnika **Josipa Vukovića (SDP)** i predsjednika Gradskog vijeća **Mirka Golovrškog (SDP)**, zatražio je od brdskog Županijskog državnog odvjetništva, odnosno od „stvarno i mjesno nadležnog" brodskog Općinskog državnog odvjetništva - stalne službe u Novoj Gradiški - a 6. ožujka 2013., od zamjenice ŽDO **Mirele Šmital**, dobio odgovor koji glasi:

„ … u svezi kaznene prijave protiv Josipa Vukovića, gradonačelnika Grada Nove Gradiške i dr., … ovo državno odvjetništvo, nakon što su provedeni izvidi te prikupljene potrebite obavijesti u svezi navedene kaznene prijave, donijelo je zaključak da se u konkretnom slučaju ne radi o učinu bilo kojeg kaznenog djela za kojeg bi se kazneni progon poduzimao po službenoj dužnosti te da po kaznenoj prijavi nema osnova za daljnje postupanje".

Dakle, predmet kolokvijalno nazvan - krivotvorenje odluke Gradskog vijeća - zbog 10 milijuna kuna kredita, „adaktiran je još jednim zatvaranjem očiju pravne države nad počinjenjem kaznenog djela, jer ga je počinio netko „nedodirljiv".

Budući da mi, glasilo Udruge za promicnje lokalne uprave i samouprave (SBplus) s prijezirom odbacujemo i samu pomisao da bi netko mogao biti pošteđen općih zakonskih propisa - samo zbog toga što pripada aktualnom vladajućem političkom „plemenu" - temeljem Zakona o pravu na pristup informacijama (NN 25/13), pitamo Vas gospodine glavni državni odvjetniče:

Držite li i Vi kako u novogradiškom slučaju krivotvorenja…" nema kaznenog djela, unatoč nepobitnim činjenicama:

- da se ne radi o „proceduralnoj pogreški", nego o svjesnom i namjernom krivotvorenju jednog vrlo važnog općeg akta;

- da je to krivotvorenje, putem medija, javno razotkriveno konkretnim dokazima;

- da je, nakon saznanja o krivotvorenju dokumenta temeljem kojeg je donijela Odluku o suglasnosti za zaduženje Grada Nove Gradiške na 10 milijuna kuna, Hrvatska vlada odluku povukla te naložila novogradiškom gradonačelniku neka izvoli, odmah, kredit vratiti banci;

- da je glavni tajnik SDP-a, **Igor Dragovan (SDP)**, javno osudio krivotvorenje i krivotvoritelje;

- da je ministar financija **Slavko Linić (SDP)**, javno kazao kako „takve rabote niti jedna stranke ne može opravdavati niti prihvatiti" te da „stranačka pripadnost nikome ne daje za pravo da se neodgovorno ponaša"; (audio zapis u prilogu)

- da, u naknadnom pokušaju, gradonačelnik Josip Vuković i predsjednik Gradskog vijeća, Mirko Golovrški, od Gradskog vijeća, nisu dobili suglasnost za zaduženje Grada…

Držite li i Vi, dakle, gospodine glavni državni odvjetniče, kako se ovdje „ne radi o učinu bilo kojeg kaznenog djela za kojeg bi se kazneni progon poduzimao po službenoj dužnosti", ili pak mislite kako bi predmet, netko drugi, a ne **Jovan Vukomanović**, trebao ozbiljnije razmotriti te utvrditi ima li „osnova za daljnje postupanje"?

Budući da je sva dokumentacija iz ovog predmeta objavljena, ne samo na našem portalu, držimo suvišnim dostavljati ju u prilogu.

S poštovanjem

Jerko Zovak